รร.เซ็นทรัลใจดีปันผลเพิ่ม3เท่ากำไรปี’54นิวไฮ
โรงแรมเซ็นทรัล พลาซา ทุ่มแจกเงินปันผล 202 ล้านบาท เพิ่มกว่าปีก่อน 3 เท่า หลังโชว์กำไรสูงสุดเป็นประวัติการณ์ของบริษัท
27 ก.พ. 2555

โรงแรมเซ็นทรัล พลาซา ทุ่มแจกเงินปันผล 202 ล้านบาท เพิ่มกว่าปีก่อน 3 เท่า หลังโชว์กำไรสูงสุดเป็นประวัติการณ์ของบริษัท 
บริษัท โรงแรมเซ็นทรัล พลาซา (CENTEL) เปิดเผยว่า คณะกรรมการบริษัทมีมติอนุมัติให้จ่ายเงินปันผลในอัตราหุ้นละ 0.15 บาท เพิ่มขึ้น 3 เท่า จากปีที่แล้วที่จ่ายอัตราหุ้นละ 0.05 บาท เนื่องจากผลการดำเนินงานปี 2554 ทำลายสถิติสูงสุดเท่าที่เปิดดำเนินงานมา
การจ่ายเงินปันผลหุ้นละ 0.15 บาท บริษัทใช้เงินทั้งสิ้น 202.50 ล้านบาท ในการจ่ายเงินปันผลหุ้นละ 0.15 บาท ตอบแทนให้แก่ผู้ถือหุ้นจำนวน 1,350 ล้านหุ้น คิดเป็น 36.4% ของกำไรสุทธิตามงบการเงินรวม และคิดเป็น 155.60% ของงบการเงินเฉพาะบริษัท 
ก่อนหน้านี้คณะกรรมการบริษัท ไมเนอร์ อินเตอร์เนชั่นแนล (MINT) มีมติจ่ายเงินปันผลเป็นหุ้น 10 หุ้นเดิมต่อ 1 หุ้นใหม่ เท่ากับ 0.10 บาท และจ่ายปันผลเป็นเงินสดอีก 0.15 บาท รวมทั้งสิ้น 0.25 บาท นับว่าเพิ่มขึ้นเมื่อเทียบกับเงินปันผลปี 2553 ที่จ่ายหุ้นละ 0.15 บาท หลังจากบริษัทมีกำไรสุทธิ 2,880 ล้านบาท หรือหุ้นละ 0.88 บาท ในปี 2554 พุ่งขึ้น 133% เทียบกับปี 2553 กำไรสุทธิ 1,236 ล้านบาท หรือ 0.37 บาทต่อหุ้น 
ส่วนบริษัท โอเอชทีแอล (OHTL) จ่ายเงินปันผลอีก 3 บาท หลังจากจ่ายเงินปันผลระหว่างกาลแล้วหุ้นละ 6 บาท สำหรับผลการดำเนินงานปี 2554 หลังจากมีกำไรสุทธิดีขึ้น